**РЕШЕНИЕ № ПВ – 23 – ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становище от РЗИ Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: „**ТРЕНИРОВЪЧНА И СПОРТНА КОННА БАЗА” и „КОНЮШНЯ С АДМИНИСТРАТИВНО-БИТОВА СГРАДА”,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение: в поземлени имоти с идентификатори 68080.27.47 и 68080.27.48 по КККР на гр. Сопот, община Сопот**

**Възложител: „ЕКЛАТ КОМЕРС” ООД, ЕИК 201339475,** гр. Сопот 4330, м. „Малкия друм“ № 3

**Характеристика на инвестиционното предложение:**

Ще бъде изготвен ПУП-ПРЗ /за промяна предназначението на земеделски земи/. 0бразуват се три нови УПИ: УПИ 27.50-за тренировъчна и спортна конна база, УПИ 27.51-за конюшня и административно-битова сграда и УПИ 27.903-за трафопост, местност „Гара Сопот" по КККР на гр.Сопот.

* изгражда се трасе за подземен електропровод 20 kV за захранване на ПИ с идентификатори 68080.27.47 и 68080.27.48, местност „Гара Сопот" по КККР на гр.Сопот с обща дължина 995м;
* изгражда се трасе за подземен водопровод за захранване на ПИ с идентификатори 68080.27.47 и 68080.27.48, местност „Гара Сопот" по КККР на гр.Сопот с обща дължина 930м, от които 8м попадат в регулационните граници на населеното място. Водоснабдяването за имота ще е съобразено с изходните данни, предоставени от „ВиК” ЕООД – Пловдив с изх. № 622/12.05.2015г - водопроводно отклонение от съществуващ водопровод.

 Имотите с обща площ 12 101 м2 са собственост на Възложителя.Инвестиционното предложение е ново. Не се предвижда промяна на съществуващата пътна инфраструктура. За достъп до имо**т**ите ще се използва съществуващата транспортна инфраструктура – прилежащия път от изток.

Инвестиционното предложение попада в обхвата на т. 12, буква „е“ и т. 1, буква “д” от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотите, в които се предвижда да се реализира инвестиционното предложение **не попадат в границите на защитени зони от мрежата НАТУРА 2000 и в защитени територии, съгласно Закона за защитените територии.** Най-близо до местоположението на предвиденото за реализиране инвестиционно предложение са защитени зони: BG0001493 „Централен Балкан-буфер” за опазване на природните местообитания и на дивата флора и фауна, приета от МС с Решение №802/04.12.2007 г. (ДВ бр.107/2007 г.) и BG0002128 „Централен Балкан Буфер” за опазване на дивите птици, обявена със Заповед №РД-321/04.04.2013 (ДВ бр. 46/2013 г.) на Министъра на околната среда и водите.

**Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.**31 ал.4 във връзка с ал.1 от Закона за биологичното разнообразие.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

В поземлен имот № 68080.27.47, местност „Гара Сопот“ след промяна предназначението на земята се предвижда изграждане на тренировъчна и спортна конна база, включваща по един открит и един закрит манеж за тренинг и спортни състезания с коне, падок, обществена част със заведение за обществено хранене, къща за гости, локално пречиствателно съоръжение за отпадните води, паркинг и обслужващи сгради и помещения. В конструктивно отношение сградите ще представляват класическо монолитно строителство. Подобекти:

1.Обществена част (хотел; ресторант; съблекални за посетители) - 418м2 (ЗП)

2. Тераса към ресторант - 306м2

3. Къща за гости - 130м2 (ЗП)

4. Открит манеж (50/60м-размери за езда) -62/78м

5. Закрит манеж (20/40м-размери за езда) - 32/46м

6. Падок 25/25м

В поземлен имот № 68080.27.48 - 2775м2 се предвижда изграждане на конюшня за 20 коня, отглеждани в боксове, обслужващи звена (допълващи помещения за храна, ветеринар и др., сеновал, торище и др.), локално пречиствателно съоръжение за отпадните води, паркинг и административно-битова сграда. Подобекти:

1. Конюшна - 620м2

2.Сеновал

3. Падок - 14/19м

4. Торище

5. Локална пречиствателна станция за БФВ

* + - * В хода на експлоатация на обекта не се предполага замърсяване и дискомфорт на околната среда. За съхранение на твърдия тор от конюшнята ще се изгради вкопа­но в земята торохранилище, изградено с водонепропускливи стени и дъно.
			* Предвижда се за пречистване на битово-фекалните отпадъчни води да се използува съвременна модулна локална пречиствателна станция (ЛПСОВ). Пречистените отпадъчни води, събирани с дъждовните води чрез общ отвеждащ колектор ще се съхраняват в подземен резервоар с обем от около 10 куб.м. и ще се използват за поливане на тревни площи и оросяване на манежите.
			* За осъществяването на инвестиционното предложение не е необходимо изграждане на нова пътна инфраструктура. За достъп до имотите ще се използва съществуващата транспортна инфраструктура – прилежащия път от изток.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

 Поземлен имот с идентификатор 68080.27.47 територия с площ 6 499 м2, и поземлен имот 68080.27.48 с площ 5 602 м2, по КККР на гр.Сопотса с начин на трайно ползване „нива“. Към момента за тях няма изготвен устройствен план и не попадат в обхвата на общ устройствен план.

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.

 **III. Способност за асимилация на екосистемата в естествената околна среда**:

 След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви:

1. Инвестиционното предложение ще се реализира извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близките защитени зони BG0001493 „Централен Балкан-буфер” и BG0002128 „Централен Балкан Буфер”

2. Предвид характера на дейността и отдалечеността на имотите от защитените зони, няма вероятност реализацията на ИП да доведе до безпокойство на видовете, предмет на опазване и до намаляване на благоприятното им природозащитно състояние.

3. Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитените зони и нейните елементи.

 **IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие, в резултат на изграждане на обекта ще е ограничен и локален в рамките на разглежданият имот.
* Реализацията на обекта няма да повлияе върху качествата на почвата и земните недра. Земните изкопни маси, които ще се формират при полагане на елементите на системата ще се използват за обратно засипване и заравняване на терена.
* ЛПСОВ предвижда механично и биологично пречистване до необходимите изисквания на действащото в момента у нас екологично законодателство. Не се очаква отделяне на вредни емисии при бъдещата експлоатация на обекта. Вероятността от поява на въздействие върху компонентите на околната среда от дейностите по изпълнението на проекта се определя като минимална.
* По време на експлоатацията на инвестиционното предложение не се очаква отрицателно въздействие върху хората и респективно върху тяхното здраве, също така и върху компонентите на околната среда - атмосферния въздух, водите, почвите, земните недра, флората и фауната.
* С писмо изх. № 8049/14.12.2016г. РЗИ-Пловдиве определила, че не се очакват неблагоприятно въздействие и риск върху човешкото здраве при реализация на инвестиционното намерение.

 **V. Обществен интерес към предложението за строителство, дейности или технологии:**

* В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2, като са представени копия от документацията на Община Сопот. Общината е информирала РИОСВ-Пловдив за липса на постъпили възражения относно инвестиционното предложение.
* Възложителят на инвестиционното предложение е осигурил обществен достъп до информацията по приложение № 2 чрез обявa на информационно табло за изразяване на становища от заинтересовани лица.
* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/или Административен съд– Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 14.02.2017г.**

*Директор на РИОСВ - Пловдив*

…

 Съгласували:............. Изготвили: ..............

 Д

………..